SAWAD นำทีม “ไฟแนนซ์” วิ่งคึก ลุ้นครม.ไฟเขียวขึ้นค่าแรงขั้นต่ำพรุ่งนี้
SAWAD นำทีม "ไฟแนนซ์" วิ่งคึก ลุ้นครม.ไฟเขียวขึ้นค่าแรงขั้นต่ำพรุ่งนี้ ฟากโบรกชี้ปรับขึ้นค่าแรง หนุนกำลังซื้อ-เพิ่มความสามารถในการชำระหนี้ของลูกหนี้ได้ดีขึ้น 
SAWAD นำทีม "ไฟแนนซ์" วิ่งคึก ลุ้นครม.ไฟเขียวขึ้นค่าแรงขั้นต่ำพรุ่งนี้ ฟากโบรกชี้ปรับขึ้นค่าแรง หนุนกำลังซื้อ-เพิ่มความสามารถในการชำระหนี้ของลูกหนี้ได้ดีขึ้น
12 ก.ย. 2565

ผู้สื่อข่าวรายงานว่า วันนี้(12 ก.ย.65 )ราคาหุ้นกลุ่มไฟแนนซ์บวกคึกเก็งกำไรขึ้นค่าแรงขั้นต่ำ นำโดย บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD ณ เวลา 11:59น. อยู่ที่ระดับ 51.75 บาท บวก 3.00 บาท หรือ 6.15% ราคาสูงสุด  52.00 บาท ราคาต่ำสุด 49.25 ล้านบาท ด้วยมูลค่าซื้อขาย 601.62 ล้านบาท
ด้านบริษัท เงินติดล้อ จำกัด (มหาชน) หรือ TIDLOR ณ เวลา 12.01 น. อยู่ที่ระดับ 30.25 บาท บวก 1.50 บาท หรือ 5.22% ราคาสูงสุด  30.50 บาท ราคาต่ำสุด 29.00 ล้านบาท ด้วยมูลค่าซื้อขาย 382.89 ล้านบาท
ส่วนบริษัท เมืองไทย แคปปิตอล จำกัด (มหาชน) หรือ MTC ณ เวลา 12.04 น. อยู่ที่ระดับ 44.25 บาท บวก 1.75 บาท หรือ 4.12% ราคาสูงสุด  44.50 บาท ราคาต่ำสุด 42.75 ล้านบาท ด้วยมูลค่าซื้อขาย 741.41 ล้านบาท
บริษัท ศักดิ์สยามลิสซิ่ง จำกัด (มหาชน) หรือ SAK ณ เวลา 12.05 น. อยู่ที่ระดับ 7.80 บาท บวก 0.65 บาท หรือ 9.09% ราคาสูงสุด 7.90 บาท ราคาต่ำสุด 7.45 ล้านบาท ด้วยมูลค่าซื้อขาย 86.17 ล้านบาท
ด้านผู้สื่อข่าวรายงานว่า นายสุชาติ ชมกลิ่น รัฐมนตรีว่าการกระทรวงแรงงาน เตรียมเสนอที่ประชุมคณะรัฐมนตรี ในวันที่ 13 ก.ย.นี้ เพื่อเห็นชอบขึ้นค่าแรงและค่าจ้างขั้นต่ำปี 65 ตามมติคณะกรรมการค่าจ้าง โดยจะให้มีผลบังคับใช้ตั้งแต่ วันที่ 1 ต.ค.เป็นต้นไป
ซึ่งเมื่อวันที่ 29 ส.ค.ที่ผ่านมา มติคณะกรรมการค่าจ้าง กระทรวงแรงงาน ได้สรุปผลปรับค่าแรงขั้นต่ำปีนี้โดยปรับขึ้นสูงสุด 354 บาท ต่ำสุด 328 บาท หรือเพิ่มขึ้นราว 5-8%
ทั้งนี้บล.โนมูระ พัฒนสิน ระบุว่า หากปรับขึ้นค่าแรงขั้นต่ำทั่วประเทศจะส่งผลกระทบต่อภาพรวมเศรษฐกิจ รวมถึงอาจกระทบต่อกำไรกลุ่มอุตสาหกรรมต่างๆ ซึ่งกลุ่มที่ได้รับผลกระทบสูง คือ กลุ่มโรงแรม, ร้านอาหาร, รับเหมาก่อสร้าง และอสังหาริมทรัพย์ ส่วนที่กระทบจำกัด คือ กลุ่มค้าปลีก, ชิ้นส่วน และ กลุ่มเกษตรอาหาร ส่วนกลุ่มได้ประโยชน์จากกำลังซื้อที่เพิ่มขึ้น และแนวโน้มความเสี่ยงด้านเครดิตที่ต่ำลงของกลุ่มลูกค้าฐานราก คือ กลุ่มเช่าซื้อ ,บริหารหนี้, ผู้จำหน่ายเครื่องดื่มชูกำลัง และกลุ่มบริษัทที่ปรึกษาด้านดิจิทัลและเทคโนโลยี ได้แก่ SINGER, TIDLOR, KTC, JMT, CBG, OSP, BE8, BBIK และ IIG
ด้านบล.กสิกรไทย และ บล.ดาโอ (ประเทศไทย) ที่ระบุว่า การปรับขึ้นค่าแรงดังกล่าวเป็นบวกต่อ “กลุ่มการเงิน” ที่จะช่วยเพิ่มความสามารถในการชำระหนี้ของลูกหนี้ได้ดีขึ้น มีโอกาสเป็น NPL ที่ต่ำลง ส่วนกลุ่มรับเหมาจะได้รับผลกระทบมากที่สุดจากการปรับขึ้นค่าแรง